|  |  |  |
| --- | --- | --- |
| Saksframlegg til  Styret for Sykehuset i Vestfold HF |  | |
| Møtedato: 22.11.2023 |  |  |
|  | Saksnr: | 99/23 |
|  | Sakstype: | Beslutning |
|  | Saksid: | 23/00836-17 |
|  |  |  |

Saksbehandler: Roger Gjennestad

Rapportering per oktober 2023

Vedlegg: ingen

**Hensikten med saken:**

Helse Sør-Østs oppdrag og bestilling til SiV inneholder mange mål og oppgaver. HSØ

fokuserer for 2023 på enkelte av dem, og disse følges opp månedlig og legges til grunn

for rapporteringen i styremøtene. Foretakets store utfordringer med ventetider og fristbrudd omhandles i en egen styresak i dette styremøtet.

Forslag til vedtak**:**

Styret tar rapporteringen for oktober til etterretning.

Tønsberg, 14. november 2023

Stein Kinserdal

administrerende direktør

**Faktagrunnlag:**

Aktivitet

Både for aktiviteten og for det økonomiske resultatet, er det utfordrende at sykehuset har høyt sykefravær. I skrivende stund er sykefraværet 9,5% i oktober isolert – noe som er 1% høyere enn gjennomsnittet for pandemiårene, og 2% høyere enn gjennomsnittet i årene før pandemien. Det er ytterligere økning fra det allerede høye fraværet i september, hvor sykefraværet var 8,8%.

Klinikk for Psykisk helse og avhengighet hadde et sykefravær i oktober isolert på 11,3%.

Dette til tross, er det «gode nyheter» når det gjelder antall polikliniske konsultasjoner og DRG-poeng for VOP og BUP. Den relativt lave aktiviteten som ble rapportert i september, ble forklart med det høye sykefraværet i klinikken. Det viser seg imidlertid at manglende koding av opphold i september, var hovedgrunnen til avvikene. Disse konsultasjonene og poengene har kommet med i oktober.

Resultatene for oktober isolert er derfor bedre enn det aktiviteten faktisk har vært, men hittil i år per oktober, er korrekt. Konklusjonen etter oktober er derfor at budsjettert antall konsultasjoner er innenfor rekkevidde for året samlet, men sykefraværet gir risiko for at budsjettet ikke nås.

Sykefraværet påvirker også den somatiske aktiviteten. SiV har i liten grad lykkes med å øke aktiviteten utover i året slik som forutsatt i budsjettet, og heller ikke gjennom i de ekstraordinære tiltakene som er forsøkt iverksatt gjennom året. Når SiV så langt ikke har lykkes med å øke somatisk aktivitet og det negative avviket mot budsjett er så stort, er estimert antall ISF-poeng for året totalt blitt redusert. Administrerende direktørs forventning til klinikkene er at aktiviteten være nærmere budsjett i november og desember for å ha mulighet til å levere på aktivitetsbudsjettet fra starten av i 2024.





Kvalitetsindikatorer

Forrige måned var rapportering på PHV at det var «god utvikling på indikatorene til tross for noe lav aktivitet». Den vedvarende gode aktiviteten gjør at indikatorene for VOP, BUP og TSB utvikler seg i positiv retning. BUP har «aldri» hatt kortere ventetid på denne tiden av året, det samtidig som andel avviste også er relativt lavt. Imidlertid er det risiko knyttet til disse indikatorene innenfor PHV og TSB grunnet sykefraværet, særlig innenfor VOP. Dette kan sette den gode utviklingen under press.

For å redusere ventelister og ventetid, henviser SiV pasienter til andre i følgende rekkefølge (og til økende kostnad per pasient):

* Private avtalespesialister
* Avtaler HSØ har inngått med ikke offentlig sykehus
* HELFO finner et tilbud til fristbruddpasienter

Et lyspunkt er at indikatoren Passert planlagt tid, viser nedgang fra september til oktober, sen ny graf som viser nesten 3 års utvikling for fagområder med flest innenfor denne indikatoren. Den vanlige grafen viser en nedgang for første gang siden januar i år. I tillegg til en generell nedgang, er det særlig Øye, ØNH og Hormon som har redusert antallet. Særlig de to sistnevnte har fått ned antallet grunnet høy aktivitet i oktober. Noe av nedgangen skyldes også rydding i ventelistene, men det kan se ut som det fortsatt er behov for å rydde ytterligere.

For øvrig vises det til egen sak om ventetid og fristbrudd i dette styremøte.











Kreftpakkeforløp

Resultatene kan bli redegjort for i styremøte. Tallene var ikke klare ved utsending av styrepapirene.

Sykefravær og månedsverk / variabel lønn

Sykefraværet holder seg høyt. Figuren viser at sykefraværet er høyere i august til oktober i år, enn det var i «pandemi-årene» 2021 og 2022. I en organisasjon med 4.500 årsverk, blir det store beløp når sykefraværet øker med 1,0 – 1,5% fra et år til annet.

Dette er også noe av grunnen til at overtid og vakans holder seg høyt, slik det framgår av grafene som sammenligner indeksjusterte 2019-tall og 2022 (uten sosiale kostnader). Det er i hovedsak Medisinsk klinikk og Kirurgisk klinikk som har vakanskostnader. Kostnadene i oktober var dobbelt så høye som i 2019. Lønnsutbetalingen er bare en del av den samlede kostanden ved vakans.

Den ene sengeposten omtalt i tidligere styremøter, er fortsatt hovedgrunnen til innleiekostnadene. Se for øvrig kommentarer under økonomi.

Månedsverkene for oktober er høyere enn budsjett. Lønnskjøringen for november er gjort, og som det framgår av grafen, ligger årsverkene høyere der også. Dette må ses i sammenheng med det høye sykefraværet.







Bærekraftig økonomisk utvikling

Inntektsavviket på den ISF-avhengige aktiviteten er nå godt over 10 mill kr. Det blir noe mindre i tabellen nedenfor da RNB økte prisen per poeng. Derfor er også estimatet for inntektsavhengig aktivitet innenfor somatikken, nå lavere enn budsjett.

På kostnadssiden har SiV fortsatt utfordringer knyttet til innleie av sykepleiere og spesialsykepleiere. For første gang på mange måneder gikk bruken av innleie sammenlignet med forrige måned opp. Dette til tross for at det også i oktober kun var to seksjoner som leide inn. Grunnen til økningen var at det var flere fast ansatte i akuttsenteret som begynte på videreutdanning for spesialsykepleiere. Det har vært utfordrende å rekruttere inn til disse stillingene på kort varsel. Det forventes at denne innleien er forbigående, og at forbedringen (eliminering av innleie) kommer på sporet igjen inn mot slutten av året.

Resultatmessig leverer mange deler av SiV bra sammenlignet med budsjett. Imidlertid er det store avvik der det er avvik. De delene av SiV som var mest påvirket av pandemien og innflyttingen i nytt somatisk bygg i slutten av 2021, driftes ikke i tråd med budsjett og planene for omstilling og endring. Det er arbeidet med å omstille driften og det er tilført midler både i 2022- og 2023-budsjettene, men resultatene er mangelfulle.

SiV har langt flere fristbrudd enn tidligere år. Disse blir meldt til HELFO og belaster foretaket fortløpende. På toppen av dette kompenserte ikke statsbudsjettet og RNB samlet fullt ut for lønnsoppgjøret i 2023. Disse tre forholdene alene (Medisinsk klinikk/Kirurgisk klinikk – HELFO – lønnsoppgjør) gir et negativt budsjettavvik i oktober alene på 14+6+2 = 22 mill kr, mens totale avviket er på 18 mill kr i måneden isolert.

Til tross reduserte antall DRG-poeng i estimatet for 2023, opprettholder SiV et estimert underskudd på 95 mill kr. Som også er det estimerte negative budsjettavviket. Selv om ambisjonen har vært en aktivitetsøkning og dermed oppnåelse av budsjett for året, har et negativt budsjettavvik knyttet til somatisk aktivitet vært en del av den totale økonomiske vurderingen gjennom hele året. Resultatet i oktober har økt risikoen for ytterligere underskudd.

Tabellen nedenfor viser budsjettavvikene splittet på hhv Medisinsk klinikk og Kirurgisk klinikk og på de øvrige klinikkene. Den bekrefter at det er avviket i de to klinikkene som forårsaker det negative avviket for foretaket.



